Töölönlahdelle nousee juhannuksena uusi festivaali ja kelluva lava, joka sai inspiraationsa Vaarallinen juhannus -muumikirjasta

Midsummer Madness alkaa juhannusaattona koko perheen juhlana ja jatkuu aikuisten tapahtumana seuraavaan aamuun asti.

Jeroen Sebrechts (vas.) ja Claire Delhom ovat valmistelleet Midsummer Madness -tapahtumaa jo vuosia. Ensi kesänä se toteutuu Töölönlahden ympäristössä.­

Vaarallinen juhannus -kirjassa Muumilaaksoon kelluu tulvan mukana teatterilava. Muumipappa kirjoittaa teatteriin tapahtumarikkaan näytelmän, ja juhannusta vietetään taiteen merkeissä.

Näistä Tove Janssonin vuonna 1954 kirjoittamista tapahtumista inspiroituivat Sibelius-Akatemian kurssityönsä yhteydessä Jeroen Sebrechts ja Claire Delhom. He ovat suunnitelleet nyt kokonaisen juhannusjuhlan tällaisen kelluvan lavan ympärille.